РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-121-21

6. април 2021. године

Б е о г р а д

ЗАПИСНИК

СА 25. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 6. АПРИЛА 2021. ГОДИНЕ

 Седница је почела у 12,00 часова.

 Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

 Седници су присуствовали чланови Одбора: Верољуб Матић, Бранимир Спасић, Лука Кебара, Ивана Николић, Мирослав Кондић, Небојша Бакарец и Сандра Божић.

Седници су присуствовали заменици чланова Одбора: Виктор Јевтовић заменик Драгане Баришић, члана Одбора, Соња Влаховић заменик Дарка Лакетића, члана Одбора, Жељко Томић заменик Марине Рагуш, члана Одбора и Сања Јефић Бранковић заменик Бранимира Јовановића, члана Одбора.

 Седници нису присуствовали чланови Одбора: Адам Шукало, Драгана Баришић, Дарко Лакетић,Ђорђе Mилићевић, Угљеша Марковић, Марина Рагуш, Мира Петровић, Бранимир Јовановић и Шаип Камбери.

Седници су присуствовали генерални секретар Народне скупштине, Вељко Одаловић и заменик генералног секретара, Срђан Смиљанић.

На предлог председника, Одбор је већином гласова утврдио следећи:

Д н е в н и р е д:

- усвајање записника са 23. седнице Одбора -

1. Утврђивање предлога измена Скупштинског буџета за 2021. годину који је припремио генерални секретар Народне скупштине (03 Број:400-607/21-1 од 6. априла 2021. године);

2. Разматрање предлога правилника о попуњавању радних места у Служби Народне скупштине, који је поднео генерални секретар Народне скупштине (03 број: 112-442/21 од 16. марта 2021. године);

3. Разматрање захтева народног посланика, Марије Јевђић, за давање позитивног мишљења за обављање друге јавне функције (21 број: 02-467/21 од 19. марта 2021. године);

4. Разматрање захтева народног посланика, Владимира Маринковића, за давање позитивног мишљења за обављање друге јавне функције (21 број: 02-600/21 од 5. априла 2021. године).

Пре преласка на рад по утврђеном дневном реду, председник Одбора је предложио да се усвоји записник са 23. седнице Одбора. Одбор је једногласно, без примедби, усвојио записник са 23. седнице Одбора.

**Прва тачка дневног реда:**  Утврђивање предлога измена Скупштинског буџета за 2021. годину који је припремио генерални секретар Народне скупштине

Председник Одбора је замолио генералног секретара Народне скупштине, Вељка Одаловића, да образложи предлог измена Скупштинског буџета за 2021. годину који је припремио и доставио Одбору на разматрање.

Генерални секретар је указао да су измене Скупштинског буџета извршене преме сугестијама Министарства финансија и Државне ревизорске институције како би се област која је до сада изазивала недоумице у јавности уредила. Навео је да су се у претходном периоду приликом давања информација од јавног значаја о примањима народних посланика сви трошкови представљали збирно, тако што су поред личних примања приказивани и трошкови посланичког додатка, као и накнада за коришћење сопственог аутомобила у службене сврхе, те се тако стварала погрешна слика у јавности о примањима народних посланика. Овим ребалансом буџета, у наставку је изнео, рачуноводствено евидентирање и извештавање о исплатама ће бити прецизније и правилније јер ће трошкови бити дефинисани и сврстани тамо где би требало да буду. Све измене ће и даље бити доступне јавности, само неће бити третиране као лична примања. Као други разлог за измене Скупштинског буџета, генерални секретар изнео је потребу другачијег класификовања посланичког додатка и то у зависности од радно-правног статуса народних посланика. Средства ће се делити на одређене економске класификације у зависности од тога да ли је народни посланик засновао радни однос у Народној скупштини или није. На крају свог излагања генерални секретар је закључио да се у дефинисању права народних посланика ништа неће мењати и поновио да су овим изменама испоштоване препоруке и сугестије Министарства финансија и Државне ревизорске институције.

 Дискусије није било.

 Одбор је на предлог председника Одбора једногласно утврдио Предлог измена Скупштинског буџета за 2021. годину у висини од две милијарде двестаосамдесет осам милиона и тристаосамдесетосамхиљада динара (2,288,388,000), који ће у складу са Законом о Народној скупштини и Пословником бити достављен Министарству финансија Републике Србије, на мишљење.

 **Друга тачка дневног реда:** Разматрање предлога правилника о попуњавању радних места у Служби Народне скупштине, који је поднео генерални секретар Народне скупштине

 Председник Одбора је указао да је правни основ за доношење одлуке садржан у члану 61. став 2. и члану 75. став 2. Закона о државним службеницима којима је прописано да састав конкурсне комисије, начин провере компетенција, критеријума и мерила за избор на извршилачка радна места и положаје, за остале државне органе прописују тела одређена њиховим актима. Одлуком о организацији и раду Службе Народне скупштине, тачком 19. став 4. прописано је да спровођење интерног и јавног конкурса ради попуне упражњеног положаја или извршилачког радног места обавља конкурсна комисија која се образује и ради на начин утврђен актом одбора Народне скупштине надлежног за административна питања. Такође је и Пословником, чланом 65. став 1 алинеја десета, дато овлашћење Одбору за доношење овог акта.

 Председник Одбора је навео да је генерални секретар доставио Одбору акт, који је само номотехнички усклађен и може се погледати у систему е –парламента.

Одбор је на предлог председника једногласно Одбора усвојио Одлуку о образовању и начину рада конкурсне комисије за спровођење интерног и јавног конкурса за попуњавање радних места у Служби Народне скупштине.

 **Трећа тачка дневног реда:** Разматрање захтева народног посланика, Марије Јевђић, за давање позитивног мишљења за обављање друге јавне функције

 Председник Одбора је обавестио чланове и заменике чланова Одбора да је Марија Јевђић поднела захтев за давање позитивног мишљења да уз вршење функције народног посланика обавља и функцију потпредседника Управног одбора Кик бокс савеза Србије.

Дискусије није било.

 На предлог председника, Одбор је једногласно дао позитивно мишљење Марији Јевђић да уз вршење функције народног посланика, обавља и функцију потпредседника Управног одбора Кик бокс савеза Србије.

  **Четврта тачка дневног реда:** Разматрање захтева народног посланика, Владимира Маринковића, за давање позитивног мишљења за обављање друге јавне функције

 Председник Одбора је обавестио чланове и заменике чланова Одбора да је Владимир Маринковић поднео захтев за давање позитивног мишљења да уз вршење јавне функције народног посланика обавља и другу јавну функцију.

 Дискусије није било.

 На предлог председника, Одбор је једногласно дао позитивно мишљење Владимиру Маринковићу да уз вршење функције народног посланика, обавља и функцију представника Републике Србије у Скупштини Привредног друштва за одржавање и обезбеђивање објеката „Костолац-услуге“ д.о.о. Костолац, за коју на основу законског овлашћења оснивачка права врши Влада Републике Србије, као и да врши овлашћења председника Скупштине тог привредног друштва, на коју је именован Закључком Владе Републике Србије, који је доставио уз поднети захтев.

 \*\*\*

Седница је завршена у 12,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

 Светлана Дедић др Александар Мартиновић